Академик **ЈЕЛЕНА ЈУРЈЕВНА ГУСКОВА**

Јелена Јурјевна Гускова,историчарка, јавна радница, рођена је 23. септембра 1949. у Москви. Дипломирала је 1972. на Историјском факултету Московског државног универзитета, гдје је 1980. одбранила кандидатску тезу *Социально-экономическое развитие Сербии в период правления уставобранителей (1842–1858)*, а 1990. докторску тезу *Внутрипартийное развитие Союза коммунистов Югославии в условиях самоуправления (1974–1986)*.

Радила је у Институту за научне информације у друштвеним наукама при Руској академији наука (1972–2002). Упоредо је 1993–2002. руководила Центром за изучавање савремене балканске кризе у Институту за славистику Руске академије наука. Држала је специјалистичке курсеве из историје Југославије на Московском (1993, 1995, 1998, 2001, 2003), Иркутском (1993), Пермском (1995), Уралском државном универзитету (2005) и у Дипломатској академији Министарства спољних послова Руске Федерације (2002). Од априла до октобра 1994. радила је као експерт за Балкан у Штабу мировних снага ОУН за бившу Југославију.

Бави се проучавањем историје Југославије, политичког развоја балканских држава, међунационалних односа, руске балканске политике у новијем времену, а посебно проучавањем генезе југословенске кризе. Учествовала је на око 200 међународних и националних (руских) научних скупова и округлих столова. Проблеме савремене југословенске историје тумачила је и у неколико стотина наступа у средствима информисања и – као консултант – приликом снимања девет телевизијских филмова. Била је експерт одбране у процесу генералу ВРС Станиславу Галићу (2002) пред Међународним кривичним судом за бившу Југославију у Хагу.

Чланица је Руско-српске комисије историчара при Одјељењу за историју Руске академије наука и Сената РС (од 2009). За инострану чланицу САНУ изабрана је 2006, а АНУРС-а 2015. године.

Одликована је Орденом Његоша II степена (РС, 1997), медаљом града Москве поводом 850-годишњице Москве и медаљом НАТО-а за мировне операције на Косову и Метохији.

Ауторка је више стотина самосталних радова, одговорна уредница око 30 зборника радова и приређивач десетак збирки извора, углавном из новије балканске историје.

ВАЖНИЈИ РАДОВИ: *Istorija jugoslovenske krize (1990–2000)* 1–2, Beograd 2003; *Албанский фактор в развитии кризиса на территории бывшей Югославии. Документы* 1–4 (одговорни редактор), Москва 2006; *Балкански путеви и сумануто беспуће: мишљење руског историчара*, Београд 2013; *Агрессия НАТО 1999 г. против Югославии и процесс мирного урегулирования*, Москва 2013; *Косово и Метохија: рат и услови мира*, Косовска Митровица 2014.

БИБЛИОГРАФИЈА: www.inslav.ru/component/content/article/153-guskova-trudy [9. фебруар 2016].